b'\n_START_ARTICLE_\nThomas Henry Huxley\n_START_SECTION_\n\xc5\xbdivljenje in delo\n_START_PARAGRAPH_\nHuxley, po specializaciji primerjalni anatom, je bil znan predvsem po srditem zagovarjanju Darwinove teorije evolucije, kar mu je prislu\xc5\xbeilo vzdevek\xc2\xa0\xc2\xbbDarwinov buldog\xc2\xab. Njegova slavna debata z anglikanskim \xc5\xa1kofom Samuelom Wilberforceom leta 1860 je prinesla klju\xc4\x8den obrat v javnem sprejemanju evolucije, Huxleyju pa prepoznavnost. Huxley sam od za\xc4\x8detka ni v celoti sprejemal Darwinove teorije, npr. koncepta naravne selekcije, a jo je v javnosti vedno brez zadr\xc5\xbekov zagovarjal. Bil je tudi ena klju\xc4\x8dnih osebnosti pri razvoju naravoslovnega izobra\xc5\xbeevanja v Zdru\xc5\xbeenem kraljestvu._NEWLINE_Bil je ve\xc4\x8dinoma samouk, a je kljub temu postal eden najbolj\xc5\xa1ih primerjalnih anatomov druge polovice devetnajstega stoletja. Sprva se je posve\xc4\x8dal nevreten\xc4\x8darjem, nato pa se lotil vreten\xc4\x8darjev, \xc5\xa1e posebej razmerja med \xc4\x8dlovekom in ostalimi \xc4\x8dlove\xc4\x8dnjaki. Ena izmed pomembnej\xc5\xa1ih njegovih ugotovitev je bila, da so se pti\xc4\x8di razvili iz ene od skupin dinozavrov, kar je \xc5\xa1e danes uveljavljeno stali\xc5\xa1\xc4\x8de._NEWLINE_Huxleyjev energi\xc4\x8den nastop v obrambo evoluciji, delo na podro\xc4\x8dju \xc5\xa1olstva in javno nasprotovanje skrajnej\xc5\xa1im verskim stali\xc5\xa1\xc4\x8dem pa so zasen\xc4\x8dili njegovo delo na podro\xc4\x8dju anatomije. Za svoj odnos do religije je prvi uporabil izraz\xc2\xa0\xc2\xbbagnostik\xc2\xab, ki ga v tej obliki uporabljamo \xc5\xa1e danes.\n_START_SECTION_\nPriznanja\n_START_PARAGRAPH_\nLeta 1883 je bil izvoljen za predsednika Kraljeve dru\xc5\xbebe iz Londona, to funkcijo je opravljal dve leti.\n_START_SECTION_\nNagrade\n_START_PARAGRAPH_\nHuxley je leta 1852 prejel kraljevo medaljo in leta 1888 Copleyjevo medaljo Kraljeve dru\xc5\xbebe, leta 1894 pa njeno Darwinovo medaljo.'